b'\n_START_ARTICLE_\nLiikuv faas\n_START_PARAGRAPH_\nLiikuv faas ehk mobiilne faas on kromatograafilises s\xc3\xbcsteemis liikuv gaas v\xc3\xb5i vedelik v\xc3\xb5i \xc3\xbclekriitiline fluidum, mis kannab lahutatavate ainete segu l\xc3\xa4bi liikumatu faasi. Kromatograafilises s\xc3\xbcsteemis liigub koos eluendiga v\xc3\xa4hene hulk lahutatud aineid. _NEWLINE_Liikuva faasi t\xc3\xa4henduses kasutatakse ka laiemaid m\xc3\xb5isteid nagu eluent v\xc3\xb5i solvent, kuigi need ei h\xc3\xb5lma proovi komponentide lisandumist. Ainete segu kantakse liikuva faasi vooluga l\xc3\xa4bi kolonni ja keemiliste \xc3\xbchendite spetsiifilise interaktsiooni t\xc3\xb5ttu statsionaarse faasiga liiguvad komponendid edasi erinevate kiirustega ja v\xc3\xa4ljuvad kolonnist eri aegadel koos eluendiga._NEWLINE_Gaasikromatograafias (GC) ja gaasi-vedelikukromatograafias (GLC) kasutatakse uuritavate ainete segu kromatograafilisest t\xc3\xa4idiskolonnist v\xc3\xb5i kapillaarkolonnist l\xc3\xa4bivoolutamiseks inertseid gaase, nimetatakse kandegaasiks; need on (H\xe2\x82\x82, N\xe2\x82\x82, He, Ar)._NEWLINE_Vedelikukromatograafias (planaar-, kolonn-, k\xc3\xb5rgsurve vedelikukromatograafia) on liikuv faas orgaaniline solvent v\xc3\xb5i solventide segu v\xc3\xb5i vesi v\xc3\xb5i vee ja orgaanika segud jm. Kui mobiilne faas on v\xc3\xa4hem polaarne v\xc3\xb5rreldes statsionaarse faasiga, siis v\xc3\xa4hem polaarne aine liigub kiiremini ja polaarsem aine aeglasemalt (j\xc3\xa4\xc3\xa4b tahapoole). Normaalfaasi HPLC korral kasutatakse mittepolaarseid solvente (n-heksaan, alkoholid, kloroform). P\xc3\xb6\xc3\xb6ratudfaasi HPLC kasutab (m\xc3\xb5\xc3\xb5dukalt) polaarset eluenti (vett sisaldavad lahused atsetonitriiliga, metanooliga, ka puhvrite lisanditega)._NEWLINE_Liikumapanevaks j\xc3\xb5uks GC, HPLC jmt korral on gaasi v\xc3\xb5i vedeliku k\xc3\xb5rgendatud r\xc3\xb5hk, kolonnkromatograafias \xe2\x80\x93 vedelikusamba raskusj\xc3\xb5ud ja planaarkromatograafias \xe2\x80\x93 kapillaarj\xc3\xb5ud. Elektrokromatograafia korral kasutatakse kromatograafiale iseloomulikke statsionaarseid faase, liikuv faas on elektrit juhtiv keskkond ja selle liikumapanevaks j\xc3\xb5uks on elektriv\xc3\xa4li.'